ASW โชว์กำไร Q2 โต 76% ชูกลยุทธ์ “Best Choice” จ่ายปันผลหุ้น – เงินสด ขึ้น XD 25 ส.ค.นี้
ASW โชว์กำไรไตรมาส 2 แตะ 256 ลบ. พุ่ง 76% ชูกลยุทธ์ “Best Choice” ผลักดันยอดขายทะลุเป้าจ่ายปันผลเป็นหุ้น 8:1 หุ้น และเงินสด 0.02206 บาทต่อหุ้น ขึ้น XD 25 ส.ค.นี้ จ่ายปันผลวันที่ 4 ต.ค. 2564 
13 ส.ค. 2564

นายกรมเชษฐ์ วิพันธ์พงษ์ ประธานเจ้าหน้าที่บริหารบริษัท แอสเซทไวส์ จำกัด (มหาชน) หรือ ASW เปิดเผยว่า บริษัทฯเดินหน้าเติบโตด้วยกลยุทธ์ “Best Choice” โดยนำกลยุทธ์ขายแบบออนไลน์ ผนึกกับโปรโมชั่นสุดคุ้มจนสามารถผลักดันยอดขายทะลุเป้า สะท้อนได้จากผลประกอบการไตรมาส 2/2564 ออกมาดูดีมีอนาคต โดยกำไรสุทธิขยับขึ้นมาอยู่ที่ 257.97 ล้านบาท เพิ่มขึ้น 76.10% จากงวดเดียวกันของปีก่อนมีกำไรสุทธิ 146.47 ล้านบาท
ส่วนผลการดำเนินงานงวด 6 เดือนแรกของปี 2564 มีกำไรสุทธิขยับขึ้นมาอยู่ที่ 578.27 ล้านบาท เพิ่มขึ้น 161.67% จากงวดเดียวกันของปีก่อนมีกำไรสุทธิ 220.99 ล้านบาท
นอกจากนี้ยังมีมติเห็นชอบให้เสนอต่อที่ประชุมวิสามัญผู้ถือหุ้นครั้งที่ 2/2564 (ที่ประชุมวิสามัญผู้ถือหุ้น) เพื่อพิจารณาอนุมัติการจ่ายปันผลระหว่างกาลในรูปแบบของหุ้นปันผลและเงินสด โดยมีรายละเอียดจ่ายปันผลสำหรับผลดำเนินงาน 1 มกราคม – 30 มิถุนายน 2564จากกำไรสุทธิ โดยจ่ายปันผลเป็นหุ้นในอัตรา 8 หุ้นเดิมต่อ 1 หุ้นปันผล และเงินสด 0.02206 บาทต่อหุ้น โดยไม่ได้รับสิทธิปันผล (XD) วันที่ 25 ส.ค. 2564 และวันที่จ่ายปันผลวันที่ 4 ต.ค. 2564
สำหรับแนวโน้มผลงานในครึ่งปีหลังนี้ สามารถมารับฟังได้ในงาน Opportunity Day ผ่านแพลตฟอร์มระบบออนไลน์ https://www.set.or.th/streaming/vdos-oppday ในวันที่ 16 ส.ค. นี้ เวลา 10.15 – 11.00 น.
 
 